|  |  |
| --- | --- |
| Numri i lëndës: | 2018:068496 |
| Datë: | 26.04.2019 |
| Numri i dokumentit: | 00292803 |

**P.nr.912/18**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin Murat Hulaj, me pjesëmarrjen e sekretares juridike, Ylberza Gllogjani, në çështjen penale ndaj të akuzuarit A. Sh. nga fsh.D KK – P. për shkak veprës penale, të **“sulmit”,** parshikuar nga neni 187 par.3 lidhur me par.1 të KPRK-së dhe për vepër penale **“lëndim i lehtë trupor”**, parashikuar nga neni 188 par.3 e lidhur me nën par. 1.4 të KPRK-së, duke vendosur sipas aktakuzës së Prokurorisë Themelore në Pejë, Departamenti për krime të përgjithshme, PP/II.nr.1650/18 të datës 26.11.2018, pas mbajtjes së shqyrtimit fillestar në prezencë të Prokurores së shtetit, Ardiana Veseli, të akuzuarit A. Sh. palës së dëmtuar S. Sh. si dhe mbrojtësja e viktimave Zymreta Bashiq, me datë 08.04.2019 mori dhe shpalli si dhe me datë 15.04.2019 përpiloi këtë:

**A K T GJ Y K I M**

**I akuzuari:**

**A. Shala**, i lindur me datë .. në fshatin D. KK- P. me banim në Lagjen “.. ... rruga “R. A. i biri i B. dhe nënës R. e gjinisë M. i martuar, baba i tre fëmijëve, ka të kryer shkollën e mesme, me profesion bujk, i gjendjes së mesme ekonomike, i identifikuar në bazë të letërnjoftimit me nr. personal .., posedon nr. e telefonit ..... shqiptar, shtetas i Republikës së Kosovës, mbrohet në liri

**ËSHTË FAJTOR**

**Për shkak se**:

**I.** Me datë 03.08.2018, rreth orës 22:00, në Lagjen D. .. në P. pikërisht në shtëpinë e tij, nën ndikim të alkoolit, me dashje përdor forcën ndaj viktimës së ndjeshme S. Sh. të cilën e ka bashkëshorte, në atë mënyrë që natën kritike, përderisa e dëmtuara ishte në gjumë së bashku me vajzën e saj V. vjen i pandehuri në shtëpi dhe pas një fjalosje me të dëmtuarën, i njëjti papritmas fillon ta sulmoj të dëmtuarën S. duke e tërhequr për flokë, e pastaj duke e shtyrë.

-Me çka ka kryer veprës penale, të **“sulmit”,** parashikuar nga neni 187 par.3 lidhur me par.1 të KPRK-së.

II. Me datë 03.08.2018, rreth orës 22:00, në Lagjen .... në P, pikërisht në shtëpinë e tij, nën ndikim të alkoolit, me dashje i shkakton lëndime të lehta trupore viktimës së ndjeshme V. Sh. të cilën e ka vajzë, në atë mënyrë që natën kritike përderisa të dëmtuarat ishin në gjumë vjen i pandehuri në shtëpi dhe pas një fjalosje me të dëmtuarën S. i njëjti papritmas fillon ta sulmoj duke e tërhequr për flokë, e pastaj duke e shtyrë, e derisa V. ndërhynë që ta ndaloj babin i njëjti fillon që ta sulmoj edhe të dëmtuarën V. e pastaj merr nxemësen elektrike dhe me të e godet V në pjesë të ndryshme të trupit me ç’rast të dëmtuarës i ka shkaktuar lëndime trupore,

-Me çka ka kryer veprës penale **“lëndim i lehtë trupor”**, parashikuar nga neni 188 par.3 e lidhur me nën par. 1.4 të KPRK-së.

Andaj gjykata duke u bazuar në nenin 7, 41, 42, 49, 50, 51, 52, 73, 80 par.1 të KPRK-së, neni 187 par.3 lidhur me par.1 të KPRK-së, neni 188 par.1 e lidhur me nën par. 1.4 të KPRK-së, si dhe nenit 365 të KPPK-së, të akuzuarit Arif Shala i shqipton:

**DËNIM ME KUSHT**

-Ashtu që të akuzuarit A. SH. për veprën nga pika **I** e dispozitivit të aktgjykimit, i përcakton, dënim me burg në kohëzgjatje prej 4 (katër) muaj.

-Ndërsa veprën nga pika **II,** e dispozitivit të aktgjykimit dytë i përcakton dënimin me burg në kohëzgjatje prej 3 (tre) muaj.

-Andaj gjykata konform nenit 80 par.1 të KPRK-së, te pandehurit i shqipton **dënim unik** **me burg në kohëzgjatje prej 6 (gjashtë) muaj**, mirëpo ky dënim nuk do të ekzekutohet në rast se i akuzuari brenda periudhës kohore prej 1 (një) viti nuk kryen ndonjë vepër të re penale.

-Obligohet i akuzuari A. Sh. që në emër të shpenzimeve të procedurës penale të paguaj shumën prej 25€, në emër të paushall gjyqësor shumën prej 15€, si dhe në emër të taksës për programin e kompensimit të viktimave të krimit në shumë prej 30€, të gjitha këto në afat prej 15 ditësh, pas plotfuqishmërisë së aktgjykimit.

-Palët e dëmtuara S. Sh. dhe V. Sh. me vendbanim në rrugën “R. A. NR.., për realizimin e kërkesës pasurore juridike udhëzohet në kontest të rregullt civil.

**A r s y e t i m**

Prokuroria Themelore në Pejë, Departamenti për krime të përgjithshme, ka ngrit aktakuzë PP/II.nr.1650/18 të datës 26.11.2018, ndaj të akuzuarit A. Sh. për shkak veprës penale, të **“sulmit”,** parashikuar nga neni 187 par.3 lidhur me par.1 të KPRK-së dhe për vepër penale **“lëndim i lehtë trupor”**, parashikuar nga neni 188 par.3 e lidhur me nën par. 1.4 të KPRK-së.

Pas leximit të aktakuzës nga ana e Prokurorit të shtetit PP/II.nr.1650/18 të datës 26.11.2018, në seancën e shqyrtimit fillestar, gjykata është bindur se i akuzuari e ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarit për rendësin dhe pasojat e pranimit të fajësisë dhe i akuzuari A.SH ka deklaruar se i ka kuptuar të drejtat dhe e pranon fajësinë për veprat penale për të cilat akuzohet.

Prokurorja e shtetit ka deklaruar se pajtohet me pranimin e fajësisë nga ana e të akuzuarit, dhe se janë plotësuar kushtet për pranimin e fajësisë dhe ky pranim është në përputhje me provat nga shkresat e lëndës.

Pala e dëmtuar S.SH pajtohet me pranimin e fajësisë që e bëri këtu i akuzuari dhe kërkon nga gjykata që ta aprovon pranimin e fajësisë.

Në vijim gjykata duke shqyrtuar fajësinë nga ana e të akuzuarve vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Duke pasur parasysh të lartcekurat gjykata e ka aprovuar pranimin e fajësisë nga ana e të akuzuarit dhe ka vërtetuar se nuk ekziston ndonjë rrethanë për hudhje të aktakuzës konform nenit 253 të KPPK-së, se janë plotësuar kushtet nga neni 248 të KPPK-së, atëherë në këtë çështje nuk është zbatuar procedura e provave, por gjykata ka vazhduar me shqiptimin e dënimit.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë: raporti i oficerit policor H. M. i datës 04.06.2018, deklarata e të dëmtuarave të dhëna në polici me datë 02.08.2018, deklarata e të pandehurit e dhënë në polici me datë 05.08.2018, raportet mjekësore me numër 15513 dhe 15512 të datës 03.08.2018 lëshuar nga Spitali Regjional në Pejë, akt ekspertimi mjeko ligjor i datës 19.11.2018 e kryer nga eksperti Mjeko-ligjor Dr. V. H. dhe akt ekspertimi mjeko ligjor i datës 19.11.2018 e kryer nga eksperti mjeko-ligjor Dr. Naim Haliti gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e kanë pranuar fajësinë qysh në fillim, është penduar për veprat penale të kryera, pati sjellje korrekte në shqyrtim fillestar, për gjykatën nuk ka të dhëna se i njëjti ka ra ndesh me ligjin më parë, ndërkaq nga rrethanat rënduese për të akuzuarin e lartcekur gjykata nuk ka gjete asgjë.

Andaj gjykata duke u gjendur para këtyre rrethanave të akuzuarin e lartcekur i gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 450 të KPPRK-së, e obligoi të akuzuarin e lartcekur që ti paguaj shpenzimet e procedurës penale dhe të paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin që ti paguaj shpenzimet e viktimave të krimit.

Konform nenit 463 të KPPRK-së gjykata i udhëzoi palën e dëmtuar Burim Maznikolli nga fshati K, Komuna P, për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPK-së

**NGA GJYKATA THEMELORE NË PEJË -Departamenti i Përgjithshëm,**

**P.nr.912/18, me dt.15.04.2019**

Sekretarja Juridike, GJ Y Q T A R I,

Ylberza Glllogjani Dr.sc. Murat Hulaj

**KËSHILLË JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate.